ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1155/96 υποβολή: Κωνσταντίνος Χατζηδάκης (PPE) προς την Επιτροπή (3 Μαΐου 1996)

Θέμα: «Κρέας παρέμβασης» για τους άνεργους

Σύμφωνα με πληροφόρηση που έχω από την Πανελλήνια Ένωση Ανέργων δεν δόθηκε «κρέας παρέμβασης» σε 250 ανέργους-μέλη της εν λόγω Ένωσης, παρά τη θετική γραπτή εισήγηση της αρμόδιας διεύθυνσης του Υπουργείου Γεωργίας. Αντιθέτως, όπως μου καταγγέλλεται, τέτοιο κρέας δίνεται σε εργαζόμενους. Σχετικές καταγγελίες έχουν γίνει ήδη και στο Γραφείο της Ευρωπαϊκής Ένωσης στην Αθήνα.

Με δεδομένα αυτά, μπορεί η Επιτροπή να με πληροφορήσει, εάν υπάρχει δυνατότητα παρέμβασής της για να εξακριβώσει τί ακριβώς συμβαίνει καθώς και τί μέτρα, διορθωτικά ή προληπτικά, θα μπορούσε ενδεχομένως να λάβει, ώστε να εκλείψουν αυτές οι πρακτικές;

Απάντηση του κ. Fischler εξ ονόματος της Επιτροπής (28 Μαΐου 1996)

Το καθεστώς παροχής τροφίμων προερχομένων από τα αποθέματα παρέμβασης στα φτωχότερα άτομα της Κοινότητας έχει καθιερωθεί πλέον στα κράτη μέλη από τότε που τέθηκε σε εφαρμογή για πρώτη φορά κατά το τέλος του 1987 με τον κανονισμό (ΕΟΚ) 3730/87 του Συμβουλίου ((ΕΕ αριθ. L 352 της 15.12.1987 )), όπως τροποποιήθηκε από τον κανονισμό (ΕΚ) αριθ. 2535/95 ((ΕΕ αριθ. L 260 της 31.10.1995 )) καθώς και ένα κανονισμό της εφαρμογής της Επιτροπής, ο οποίος έκτοτε αντικαταστάθηκε από τον κανονισμό (ΕΟΚ) 3149/92 ((ΕΕ αριθ. L 313 της 30.10.1992 )), όπως τροποποιήθηκε τελευταία από τον κανονισμό (ΕΚ) αριθ. 267/96 ((ΕΕ αριθ. L 36 της 14.02.1996 )).

Η Επιτροπή θεσπίζει κάθε χρόνο πριν την 1η Οκτωβρίου, το ετήσιο πρόγραμμα κατανομής τροφίμων τα οποία προέρχονται από τα αποθέματα παρέμβασης, κατανεμημένο ανά κράτος μέλος και ανά προϊόν. Εναπόκειται στο ίδιο το κράτος μέλος το οποίο διασφαλίζει τη διαχείριση του καθεστώτος και ορίζει τις εθνικές φιλανθρωπικές οργανώσεις για τη διάθεση των προϊόντων στα φτωχότερα άτομα, να προβεί στις περαιτέρω διαδικασίες. Στην Ελλάδα, αρμόδιος γι'αυτό φορέας είναι το Υπουργείο Γεωργίας.
ΓΡΑΠΤΗ ΕΡΩΤΗΣΗ E-0760/96 υποβολή: Νικήτας Κακλαμάνης (UPE) προς την Επιτροπή (26 Μαρτίου 1996)

Θέμα: Επιχειρησιακό πρόγραμμα περιβάλλοντος EΠΠΕΡ

Στο επιχειρησιακό πρόγραμμα περιβάλλοντος (ΕΠΠΕΡ) που εγκρίθηκε με αριθμό απόφασης Ε(94) 1834/3 της Επιτροπής στις 29.07.1994 και συνολικού προϋπολογισμού 150 δισεκατομμυρίων δραχμών έχουν ενταχθεί 130 έργα (δήλωση υπουργού κ. Λαλιώτη) αξίας 110 δισεκατομμυρίων δραχμών που καλύπτουν όλα τα μέτρα του προγράμματος. Το αρμόδιο ελληνικό υπουργείο ισχυρίζεται ότι για το 1995 είχαν εγκριθεί πιστώσεις 26 δισεκατομμυρίων δραχμών.

Ειδικότερα για τις πολύ ευαίσθητες περιοχές Δέλτα Αξιού, λίμνες Κορώνεια και Βόλβη, οι προγραμματισμένες χρηματοδοτήσεις ως σήμερα ανέρχονται σε 700 εκατομμύρια δραχμές.

Παρακαλώ όπως η Ευρωπαϊκή Επιτροπή με ενημερώσει:

1. Αν οι πληροφορίες αυτές ανταποκρίνονται στην πραγματικότητα.

2. Αν έχει γίνει εκταμίευση των πόρων (26 δισ. δρχ.) για το 1995.

3. Αν παρακολουθεί την εφαρμογή του προγράμματος.

4. Γιατί μέχρι αυτή τη στιγμή δεν έχουν διατεθεί χρήματα για το Δέλτα του Αξιού (εκπληκτικός βιότοπος) και τις λίμνες Κορώνεια και Βόλβη;

Απάντηση της κ. Wulf-Mathies εξ ονόματος της Επιτροπής (22 Μαΐου 1996)

Η Επιτροπή δεν έχει λάβει γνώση των δηλώσεων του ελληνικού υπουργείου στις οποίες αναφέρεται το Αξιότιμο Μέλος του Κοινοβουλίου.

Το επιχειρησιακό πρόγραμμα περιβάλλοντος εγκρίθηκε από την Επιτροπή με συνολικό προϋπολογισμό 512 εκατ. ECU και, στη συνέχεια, συμπεριλήφθηκαν μέτρα που προορίζονται για τον ιδιωτικό τομέα, οπότε ο προϋπολογισμός ανήλθε σε 515 εκατ. ECU. Τον Μάρτιο 1996, οι ελληνικές αρχές θεωρούσαν ότι θα μπορούσαν κατ' αρχήν να συγχρηματοδοτηθούν από το εν λόγω πρόγραμμα 131 έργα. Ο συνολικός προϋπολογισμός των έργων αυτών εκτιμάται ότι ανέρχεται σε 330 εκατ. ECU. Τον Μάρτιο 1996 η ουσιαστική απορρόφηση για το σύνολο του προγράμματος ανήλθε σε 10 εκατ. ECU περίπου. Η απορρόφηση αυτή δεν είναι σημαντική αλλά θα μπορούσε να βελτιωθεί αισθητά τους επόμενους μήνες.

Η Επιτροπή παρακολουθεί στενά τις εργασίες που συνδέονται με το εν λόγω πρόγραμμα το οποίο παρουσίασε προβλήματα στο στάδιο της εκκίνησης. Τα προβληματα αυτά οφείλονται κυρίως στον πολύπλοκο χαρακτήρα των εργασιών που χρειάζονται για την εφαρμογής του σπουδαιότερου υποπρογράμματος που είναι το εθνικό κτηματολόγιο. Για να επιταχυνθούν οι εργασίες και κατόπιν εισηγήσεων της Επιτροπής προσελήφθη πρόσφατα σύμβουλος διαχείρισης του προγράμματος και θα προσληφθεί και ειδικευμένος σύμβουλος διαχείρισης του έργου, για να βοηθήσει στις εργασίες του υποπρογράμματος του εθνικού κτηματολογίου.

Σε ό,τι αφορά την προστασία των ελληνικών βιοτόπων, η Επιτροπή εκτιμά ότι ο καθορισμός των πορτεραιοτήτων σε αυτόν τον τομέα αποτελεί κυρίως αρμοδιότητα των ελληνικών ερχών. Υπενθυμίζει ωστόσο ότι, πλην του εν λογω προγράμματος, υπάρχουν και άλλα προγράμματα και κοινοτικές πρωτοβουλίες όπως το LIFE, το LEADER ΙΙ, INTERREG II και τα πολυταμειακά περιφερειακά επιχειρησιακά προγράμματα από τα οποία δύνανται να συγχρηματοδούνται έργα προστασίας βιοτόπων.
ΓΡΑΠΤΗ ΕΡΩΤΗΣΗ E-0792/96 υποβολή: Peter Crampton (PSE) προς την Επιτροπή (3 Απριλίου 1996)

Θέμα: Αντίκτυπος της σε βιομηχανική κλίμακα αλιείας

Δεδομένης της τεραστίας ποσότητας βιομάζας που επί του παρόντος αφαιρείται από τη Βόρειο Θάλασσα για την παραγωγή μαργαρίνης ή τροφής για μονάδες εκτροφής ιχθύων ποία θεωρεί η Επιτροπή ότι θα είναι τα ακριβή αποτελέσματα από βιολογικής απόψεως αυτής της αφαιρέσεως στο οικοσύστημα της Βορείου Θαλάσσης στο μέλλον;

Απάντηση της κας Bonino εξ ονόματος της Επιτροπής (8 Μαΐου 1996)

Επί του παρόντος, υπάρχουν λίγα ή καθόλου επιστημονικά στοιχεία ότι το σημερινό επίπεδο βιομηχανικής αλιείας προκαλεί βλάβη στα σχετικά αποθέματα των ψαριών. Πρέπει να σημειωθεί, εντούτοις, ότι πολύ λίγα είναι σήμερα γνωστά σχετικά με την επίπτωση της βιομηχανικής αλιείας στο οικοσύστημα της Βορείου Θαλάσσης. Η Επιτροπή επί του παρόντος χρηματοδοτεί έρευνα σχετικά με το θέμα αυτό (π.χ. επιπτώσεις της βιομηχανικής αλιείας στην αλυσίδα τροφής).

Πρέπει επίσης να σημειωθεί ότι η βιομηχανική αλιεία υπόκειται σε κανονισμούς και, ως εκ τούτου, σε έλεγχο, ο οποίος υπάγεται στην αρμοδιότητα των κρατών μελών. Η Δανία και η Σουηδία αντίστοιχα ανέπτυξαν ή αναπτύσουν επί του παρόντος συστήματα παρακολούθησης με σκοπό ιδιαίτερα τις βιομηχανικές εκφορτώσεις ψαριών.

Η σημερινή ανεπαρκής κατάσταση ενός μεγάλου αριθμού σημαντικών από εμπορική άποψη αποθεμάτων ψαριών της Βορείου Θαλάσσης οφείλεται σε μεγάλο βαθμό στην εντατική αλιεία για ανθρώπινη κατανάλωση. Τα σημερινά παρεμπίπτοντα αλιεύματα γάδου και μπακαλιάρου, τα οποία μετέπειτα απορρίπτονται, στο πλαίσιο της αλιείας που αφορά την ανθρώπινη κατανάλωση, έχουν πιθανόν επίσης πολύ δυσμενείς επιπτώσεις στα αποθέματα των ειδών αυτών, λόγω του γεγονότος ότι είναι παρεμπίπτοντα αλιεύματα ιχθυδίων γάδου και μπακαλιάρου στην βιομηχανική αλιεία.

Η Επιτροπή παραπέμπει το Αξιότιμο Μέλος του Κοινοβουλίου στις εκθέσεις της σχετικά με τη βιομηχανική αλιεία στη Βόρειο Θάλασσα και στο Skagerrak και Kattegat καθώς και τη βιολογική επίπτωση της βιομηχανικής αλιείας στις περιοχές αυτές ((SEC(92) 2046. )), καθώς και στην ανακοίνωσή της προς το Συμβούλιο σχετικά με τη βιολογική επίπτωση της αλιείας ((COM(95) 40. )).

Τέλος, η Επιτροπή υπενθυμίζει στον Αξιότιμο βουλευτή την ενδιάμεση υπουργική συνάντηση στο πλαίσιο της συνδιάσκεψης της Βορείου Θαλάσσης, η οποία πρόκειται να λάβει χώρα τον Μάρτιο του 1997, όπου το θέμα της οικολογικά βιώσιμης και υπεύθυνης αλιείας στην Βόρειο Θάλασσα θα αποτελέσει το βασικό θέμα της συζήτησης.
ΓΡΑΠΤΗ ΕΡΩΤΗΣΗ E-1053/96 υποβολή: Susan Waddington (PSE) προς την Επιτροπή (13 Μαΐου 1996)

Θέμα: Ανθρώπινα δικαιώματα στην Κίνα

Αντιδρώντας στα επιπλέον στοιχεία περί συστηματικής καταπατήσεως των θεμελιωδών ανθρωπίνων δικαιωμάτων από την κινεζική κυβέρνηση, π.χ. τα «δωμάτια αποθνησκόντων» στα κινεζικά κρατικά ορφανοτροφεία, και δεδομένου ότι τα θέματα αυτά έτυχαν ολίγης προσοχής κατά τον Διάλογο ΕΕ-Κίνας στις 29 Ιανουαρίου 1996 ή τη συνάντηση κορυφής ΕΕ-Ασίας στις 29 Μαρτίου 1996, σε ποίες ενέργειες προτίθεται να προβεί η Επιτροπή για να ενθαρρύνει την Κίνα να αναλάβει δράση στον συγκεκριμένο τομέα δεδομένης της αποφάσεως του Συμβουλίου να υπογράψει ψήφισμα των Ηνωμένων Εθνών μαζί με τις Ηνωμένες Πολιτείες με θέμα τα ανθρώπινα δικαιώματα στην Κίνα;

Απάντηση του Sir Leon Brittan εξ ονόματος της Επιτροπής (4 Ιουνίου 1996)

Η κατάσταση των ορφανοτροφείων στην Κίνα περιλαμβάνεται στα κύρια θέματα που εξέτασε η Ένωση κατά τη σύσκεψη της 29ης Ιανουαρίου 1996, στην οποία αναφέρεται το αξιότιμο μέλος του Κοινοβουλίου. Αποδεικνύοντας ότι αποδίδουν μεγάλη σημασία στο θέμα αυτό, οι εκπρόσωποι της Ένωσης επισκέφθηκαν με την ευκαιρία αυτή τις εγκαταστάσεις ορφανοτροφείου 400 περίπου θέσεων στα περίχωρα του Πεκίνου.

Η Επιτροπή εξετάζει σήμερα, σε στενή συνεργασία με τις μη κυβερνητικές οργανώσεις που εργάζονται επιτόπου, ποιες είναι οι ενέργειες που θα ήταν δυνατό να αναληφθούν για να αντιμετωπιστούν οι σοβαρές ελλείψεις που χαρακτηρίζουν την κατάσταση στα ορφανοτροφεία της Κίνας, όσον αφορά, ιδίως, τις υποδομές και το απασχολούμενο προσωπικό.
ΓΡΑΠΤΗ ΕΡΩΤΗΣΗ E-0551/96 υποβολή: Karin Riis-Jψrgensen (ELDR) προς την Επιτροπή (11 Μαρτίου 1996)

Θέμα: Οριακές τιμές περιεκτικότητας των λαχανικών σε νιτρικά άλατα

Σε γνωμοδότησή της το Σεπτέμβριο του 1995, η Επιστημονική Επιτροπή Τροφίμων υποστηρίζει ότι από άποψη υγιεινής δεν υφίσταται άμεση ανάγκη για την καθιέρωση οριακών τιμών περικετικότητας των λαχανικών σε νιτρικά άλατα. Ο βασικός λόγος για την καθιέρωση οριακών τιμών στα νιτρικά άλατα που περιέχονται στο μαρούλι και το σπανάκι είναι τα εμπορικά προβλήματα που προκύπτουν από τις διαφορετικές οριακές τιμές στα κράτη μέλη όπου έχουν θεσπισθεί τέτοιες τιμές.

Πώς προτίθεται να διασφαλίσει η Επιτροπή ότι δεν θα δημιουργηθούν στρεβλώσεις στον ανταγωνισμό μεταξύ των κρατών μελών λόγω της καθιέρωσης ευρωπαϊκών οριακών τιμών, δεδομένου μάλιστα ότι λόγω κλιματικών συνθηκών οι σκανδιναβικές χώρες αντιμετωπίζουν δυσχέρειες στην τήρηση των προτεινόμενων οριακών τιμών;

Aπάντηση του κ. Fischler εξ ονόματος της Επιτροπής (24 Απριλίου 1996)

Η Επιτροπή υπενθυμίζει στο Αξιότιμο Μέλος του Κοινοβουλίου ότι στη γνώμη που διατύπωσε, στις 22 Σεπτεμβρίου 1995, η Επιστημονική Επιτροπή Τροφίμων συνέστησε τη συνέχιση των προσπαθειών ώστε να περιοριστεί η έκθεση σε νιτρικά άλατα και υποστήριξε την έγκριση ορθών γεωργικών πρακτικών ώστε να διατηρηθούν τα νιτρικά άλατα σε επίπεδο όσο το δυνατόν χαμηλότερο.

Η Επιτροπή, όπως έχει επανειλημμένα δηλώσει στο Συμβούλιο και στο Κοινοβούλιο, σκοπεύει να καθορίσει συντόμως ανώτατες οριακές τιμές για τα νιτρικά άλατα που υπάρχουν σε ορισμένα λαχανικά ώστε να διασφαλιστεί η υγιεινή των λαχανικών και η ενότητα της αγοράς.

Η Επιτροπή είναι ενήμερη των δυσκολιών τις οποίες αντιμετωπίζουν οι παραγωγοί στις βόρειες περιφέρειες της Κοινότητας και συντονίζει τις προσπάθειές της ώστε να βρεθεί λύση η οποία να εξυπηρετεί και τα συμφέροντα των παραγωγών αλλά και να λαμβάνει υπόψη της τη μέγιστη προστασία της ανθρώπινης υγείας και του περιβάλλοντος.
ΓΡΑΠΤΗ ΕΡΩΤΗΣΗ E-1002/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Κοινωνικο-οικονομικά προβλήματα που αντιμετωπίζουν οι νέες πόλεις στην Ευρωπαϊκή Ένωση

Τι μελέτες έχει πραγματοποιήσει ή εξετάσει η Επιτροπή σχετικά με τα κοινωνικο-οικονομικά προβλήματα που αντιμετωπίζουν οι «νέες πόλεις», που δημιουργήθηκαν δηλαδή μετά το 1945, στην Ευρωπαϊκή Ένωση; Συμφωνεί η Επιτροπή ότι οι πόλεις αυτές αντιμετωπίζουν κοινά προβλήματα προκατασκευασμένων κατοικιών, υπερεξάρτησης από μεγάλες εταιρείες και κοινωνικού αποκλεισμού, που απαιτούν επίλυση σε ευρωπαϊκό επίπεδο;

Με ποιες οργανώσεις σε επίπεδο κρατών μελών ή σε ευρωπαϊκό επίπεδο διεξάγει η Επιτροπή συνομιλίες για τα ζητήματα αυτά;

Τι πρωτοβουλίες προτίθεται να αναλάβει στο πλαίσιο αυτό;

Aπάντηση της κας Wulf-Mathies εξ ονόματος της Επιτροπής (29 Μαΐου 1996)

Οι μετά το 1945 «νέες πόλεις» που αναφέρονται από το Αξιότιμο Μέλος του Κοινοβουλίου ελήφθησαν υπόψη, μαζί με άλλες περιπτώσεις, στις μελέτες «Ευρώπη 2000 - Επισκόπηση για την ανάπτυξη του κοινοτικού εδάφους» και «Ευρώπη 2000+ -Συνεργασία για την ευρωπαϊκή χωροταξική ανάπτυξη».

Η Επιτροπή γνωρίζει τα κοινωνικά προβλήματα που αντιμετωπίζουν πολλές πόλεις σε όλη την Κοινότητα. Τα προβλήματα αυτά δεν είνα προβλήματα μόνο των «νέων πόλεων».

Η πρόσφατη κοινοτική πρωτοβουλία Urban προσφέρει ευκαιρίες για την ανάληψη δράσης σε ευρωπαϊκό επίπεδο προκειμένου να βελτιωθούν οι συνθήκες ζωής σε διάφορες συνοικίες που αντιμετωπίζουν δυσκολίες. Η Επιτροπή εξετάζει επίσης εάν, τηρώντας πάντα την αρχή της επικουρικότητας θα υπήρχε πεδίο για περαιτέρω δράση στο ευρωπαϊκό επίπεδο με σκοπό την ενίσχυση της ευρωπαϊκής διάστασης των υφιστάμενων κοινοτικών δραστηριοτήτων. Στο πλαίσιο αυτό προβλέπεται ανακοίνωση της Επιτροπής για θέματα που αφορούν τις πόλεις μέχρι το τέλος του 1996.
ΓΡΑΠΤΗ ΕΡΩΤΗΣΗ E-1089/96 υποβολή: Sιrgio Ribeiro (GUE/NGL) προς την Επιτροπή (13 Μαΐου 1996)

Θέμα: Προστασία των δικαιωμάτων των διακινουμένων εργαζομένων και των οικογενειών τους

Στην ανακοίνωσή της σχετικά με το μεσοπρόθεσμο πρόγραμμα κοινωνικής δράσης 1995-1997 (COM(95)134), η Επιτροπή αναφέρει ότι θα θεσπίσει μία σύσταση το πρώτο εξάμηνο του 1995 ενθαρρύνοντας τα κράτη μέλη να υιοθετήσουν την Διεθνή Σύμβαση των Ηνωμένων Εθνών του 1990 σχετικά με την προστασία των διακινουμένων εργαζομένων και των οικογενειών τους, προκειμένου να βελτιωθεί η θέση των πολιτών που βρίσκονται στην κατάσταση αυτή και που κατοικούν στην Ένωση και να διασφαλιστεί ότι τα δικαιώματα που τους παρέχονται ανταποκρίνονται στα διεθνή πρότυπα.

Θα μπορούσε άραγε η Επιτροπή να αναφέρει ποια συνέχεια έδωσε στην προαναφερθείσα πρόθεσή της και ποια ήταν η αντίδραση των διαφόρων κρατών μελών;

Απάντηση του κ. Flynn εξ ονόματος της Επιτροπής (26 Ιουνίου 1996)

Η σύμβαση των Ην. Εθνών (ΗΕ) για την προστασία των δικαιωμάτων όλων των διακινούμενων εργαζόμενων και των μελών των οικογενειών τους δεν έχει επικυρωθεί από τα κράτη μέλη της Κοινότητας.

Η Επιτροπή, στο μεσοπρόθεσμο πρόγραμμα κοινωνικής δράσης ((COM(95) 134. )) πράγματι δήλωσε ότι θα ενθαρρύνει τα κράτη μέλη να επικυρώσουν τη σύμβαση ΗΕ για να βελτιώσει τη θέση των διακινούμενων εργαζόμενων και των οικογενειών των που κατοικούν στην Κοινότητα και να εξασφαλίσει τα δικαιώματα που χορηγούνται σ' αυτούς ότι ανταποκρίνονται στα διεθνή πρότυπα.

Η Επιτροπή προβαίνει με τις προπαρασκευαστικές εργασίες, συμπεριλαμβανομένου του προσωρινού σχεδίου έκθεσης για τις δυσκολίες και τις δυνατότητες επικύρωσης από τα κράτη μέλη και την προστιθέμενη αξία της επικύρωσης αυτής της σύμβασης, σε σύγκριση με άλλα διεθνή όργανα που έχουν εγκριθεί από τη Διεθνή Οργάνωση Εργασίας (ΔΟΕ) και το Συμβούλιο της Ευρώπης.

Εφόσον οι εργασίες της Επιτροπής είναι ακόμα στα προπαρασκευαστικά στάδια, δεν είναι δυνατόν να προσφερθούν πληροφορίες για τις αντιδράσεις των κρατών.
ΓΡΑΠΤΗ ΕΡΩΤΗΣΗ P-0623/96 υποβολή: Karin Riis-Jψrgensen (ELDR) προς την Επιτροπή (6 Μαρτίου 1996)

Θέμα: Συνεκτίμηση του περιβαλλοντικού παράγοντα στο πρόγραμμα εργασίας της Επιτροπής

Το πρόγραμμα δράσης για το περιβάλλον που εγκρίθηκε πρόσφατα (COM(95)647/4 της 19ης Ιανουαρίου 1996) επισημαίνει την ανάγκη συνεκτίμησης του περιβαλλοντικού παράγοντα στις άλλες πολιτικές (γεωργία, μεταφορές, ενέργεια, βιομηχανία και τουρισμός) καθώς και το ενδεχόμενο συνυπολογισμού των περιβαλλοντικών επιπτώσεων στη θεμελίωση των αποφάσεων. Ωστόσο, οι προβληματισμοί αυτοί δεν περιλαμβάνονται στο πρόγραμμα εργασίας της Επιτροπής για το 1996 και στους βασικούς τομείς προτεραιότητας του προγράμματος αυτού.

Κατά τον καθορισμό των διαφόρων βασικών τομέων του προγράμματος εργασίας της Επιτροπής, πραγματοποιήθηκε κάποια μελέτη των περιβαλλοντικών επιπτώσεων σε σχέση με τους τομείς προτεραιότητας και τις συνέπειές τους, και εάν ναι, επί ποίας βάσεως;

Πώς ερμηνεύει η Επιτροπή την έλλειψη συμβατότητας μεταξύ του αναθεωρημένου πέμπτου προγράμματος δράσης για το περιβάλλον και του προγράμματος εργασίας της για το 1996 όσον αφορά την ανάγκη συνεκτίμησης του περιβαλλοντικού παράγοντα στις κοινοτικές πολιτικές;

Προτίθεται η Επιτροπή να καθιερώσει μελέτες περιβαλλοντικών επιπτώσεων π.χ. των μελλοντικών προγραμμάτων δράσης και νομοθετικών ρυθμίσεων, όπως γίνεται ήδη με τις αναλύσεις των επιπτώσεων για τις μικρομεσαίες επιχειρήσεις;

Απάντηση της Κας Bjerregaard εξ ονόματος της Επιτροπής (2 Μαΐου 1996)

Στα επιχειρησιακά μέτρα που ενέκρινε η Επιτροπή τον Ιούνιο του 1993 για να διασφαλίσει την ένταξη των περιβαλλοντικών ζητημάτων στις δραστηριότητές της, περιλαμβάνεται ήδη η απαίτηση για εκτίμηση των περιβαλλοντικών επιπτώσεων των μέτρων που προβλέπονται στα προγράμματα εργασιών της Επιτροπής. Όταν ενέκρινε την πρότασή της για απόφαση του Κοινοβουλίου και του Συμβουλίου σχετικά με την επανεξέταση του 5ου προγράμματος δράσης για το περιβάλλον «Στόχος η αειφορία» ((COM(95) 647 τελικό. )), η Επιτροπή επαναδεσμεύθηκε να εντάξει το περιβάλλον και την αειφόρο ανάπτυξη, τόσο στις νέες όσο και στις υφιστάμενες πολιτικές και δράσεις και να επιδιώξει έμπρακτα αυτό το στόχο, σε συμφωνία με τα μέτρα που εγκρίθηκαν τον Ιούνιο 1993.

Στα προγράμματα εργασιών της Επιτροπής προσδιορίζονται τα μέτρα που είναι πιθανόν να έχουν σημαντικές επιπτώσεις στο περιβάλλον. Τα στοιχεία αυτά επιλέγονται στο πλαίσιο της κατάρτισης του προγράμματος εργασιών. Οι εκτιμήσεις επιδιώκεται να αποτελούν αναπόσπαστο μέρος της στρατηγικής λήψης αποφάσεων από την Επιτροπή και δεν απαιτείται χωριστή διαδικασία ή χωριστό έγγραφο. Στην αιτιολογική έκθεση που συνοδεύει κάθε συγκεκριμένη πρόταση πρέπει να περιγράφονται οι επιπτώσεις στο περιβάλλον καθώς και το περιβαλλοντικό κόστος και όφελος.

Η Επιτροπή θα δημοσιεύσει σύντομα το πρόγραμμα εργασιών της για το 1996, με τεχνικό παράρτημα, στην Επίσημη Εφημερίδα και σε ειδική έκδοση του Δελτίου. Στο εν λόγω παράρτημα θα προσδιορίζονται οι δραστηριότητες που ενδέχεται να έχουν σημαντικές επιπτώσεις στο περιβάλλον.
ΓΡΑΠΤΗ ΕΡΩΤΗΣΗ E-0999/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Συμμετοχή των εθελοντικών οργανώσεων σε προγράμματα του Κοινωνικού Ταμείου στο Ηνωμένο Βασίλειο

Συμφωνεί η Επιτροπή ότι τα προγράμματα του ΕΚΤ που αναλαμβάνουν τοπικές εθελοντικές οργανώσεις ενδέχεται να είναι περισσότερο δαπανηρά από αντίστοιχα προγράμματα που αναλαμβάνουν μεγαλύτεροι οργανισμοί όπως κολέγια ή ιδρύματα ιδιωτικής εκπαίδευσης που είναι σε θέση να διαμοιράσουν τα διοικητικά τους έξοδα, ενώ παράλληλα μπορούν να διασφαλίσουν καλύτερα τη συμμετοχή των περιθωριοποιημένων ομάδων και συνεπώς είναι πιο αποτελεσματικές;

Προτίθεται η Επιτροπή να αρχίσει συνομιλίες με την κυβέρνηση του Ηνωμένου Βασιλείου προκειμένου να διασφαλίσει ότι αυτά τα προγράμματα των τοπικών εθελοντικών οργανώσεων δεν θα καταργηθούν λόγω κόστους στο πλαίσιο της προτεινόμενης περιφερειοποίησης του ΕΚΤ στο Ηνωμένο Βασίλειο;

Προτίθεται η Επιτροπή να ασκήσει πίεση στην κυβέρνηση του Ηνωμένου Βασιλείου για τη χορήγηση ελάχιστης ποσόστωσης βοήθειας στα προγράμματα των εθελοντικών οργανώσεων σε κάθε περιοχή για το πρώτο έτος λειτουργίας τους;

Απάντηση του κ. Flynn εκ μέρους της Επιτροπής (13 Ιουνίου 1996)

Αφορμή για τις συζητήσεις που διεξάγονται σήμερα, σχετικά με την περιφερειοποίηση των ενεργειών του Ευρωπαϊκού Κοινωνικού Ταμείου (ΕΚΤ) στο Ηνωμένο Βασίλειο και τις συνέπειες αυτής για τις τοπικές εθελοντικές οργανώσεις, είναι η υποβολή από τις αρχές του ΗΒ προς την Επιτροπή του σχεδίου τους για το στόχο 3, για την περίοδο 1997 - 1999. Το χρονοδιάγραμμα και οι ρυθμίσεις για την περιφερειοποίηση θα συζητηθούν μεταξύ της Επιτροπής και των αρχών του ΗΒ, στα πλαίσια των διαβουλεύσεων για το ενιαίο έγγραφο προγραμματισμού (SPD) κατά τους επόμενους μήνες.

Αυτό που γνωρίζουμε ήδη είναι ότι το νέο SPD, εναρμονισμένο με τις αρχές του συνεταιρισμού, θα περιλαμβάνει ειδικές ρυθμίσεις για την κοινή διαχείριση του προγράμματος κατανομής. Όπως συμβαίνει με όλα τα ενιαία έγγραφα προγραμματισμού, αρμόδια για την επίβλεψη αρχή θα είναι η επιτροπή SPD. Η Επιτροπή εκπροσωπείται σε όλες τις επιτροπές επίβλεψης, δεν έχει όμως συγκεκριμένες αρμοδιότητες όσον αφορά την επιλογή των σχεδίων, η οποία γίνεται βάσει αυστηρών κριτηρίων επιλογής.

Η Επιτροπή θα εξακολουθήσει να εγγυάται ότι, κατά τον καθορισμό των κριτηρίων επιλογής για τα σχέδια, ο συνεταιρισμός θα συνεκτιμά και άλλους παράγοντες εκτός από το κόστος. Η Επιτροπή είναι της άποψης ότι τα κριτήρια επιλογής για τα σχέδια που έχουν συμφωνηθεί σε περιφερειακό επίπεδο, σε ένα ευρύτερο εθνικό πλαίσιο, θα αυξήσει τη διαφάνεια της επιλογής των σχεδίων. Επίσης, τα κριτήρια αυτά θα συμβάλλουν και στην εκτίμηση του κατά πόσον σχέδια υψηλής ποιότητας ανταποκρίνονται στις ανάγκες των κύριων ομάδων στόχων που έχουν επιλεγεί στα πλαίσια του στόχου 3 SPD. Αποτελεί σταθερό στόχο της Επιτροπής, το νέο SPD να συμβάλει στην παροχή σχεδίων υψηλής ποιότητας που θα ανταποκρίνονται στις σαφώς προσδιορισμένες ανάγκες των μακροχρόνια άνεργων, των άνεργων νέων με μικρή ή καμία ειδίκευση, των ατόμων που απειλούνται με αποκλεισμό από την αγορά εργασίας και των των ατόμων που ενδεχομένως ωφελούνται από τα μέτρα ίσων ευκαιριών.
ΓΡΑΠΤΗ ΕΡΩΤΗΣΗ E-0086/96 υποβολή: Philippe Monfils (ELDR) προς το (30 Ιανουαρίου 1996)

Θέμα: Ευρωασιατική συνάντηση κορυφής

1. Την 1η και 2 Μαρτίου 1996 θα διεξαχθεί στο Μπανγκόκ η πρώτη συνάντηση κορυφής Ευρώπης-Ασίας. Αποφασίσθηκε να αφεθεί εκάστη πλευρά να ορίσει ποίοι θα είναι οι εκπρόσωποι της. Από ασιατικής πλευράς στην επιλογή αυτή προέβη ο οργανισμός ASEAN. Ως αποτέλεσμα η Νότιος Ασία δεν θα εκπροσωπηθεί σ'αυτή την πρώτη συνάντηση κορυφής παρά το ότι αντιπροσωπεύει πληθυσμό 1,2 δισεκατομμυρίων κατοίκων. Μπορεί όντως να ομιλεί κανείς ακόμη περί συναντήσεως κορυφής Ευρώπης και Ασίας;

2. Πολλά κράτη μέλη της Ενώσεως διάκεινται ευνοϊκά στην παρουσία της Ινδίας στην προσεχή συνάντηση κορυφής. Μπορεί όμως να διερωτάται κανείς ποιός θα καθορίσει τους συμμετέχοντες. Έχοντες υπόψη τους ιδιαίτερα στενούς δεσμούς, τόσο οικονομικούς όσο και πολιτικούς, που συνδέουν την Ινδία με την Ένωση, δεν θα μπορούσε το Συμβούλιο να προβλέψει να συμπεριληφθεί στα συμπεράσματα της συναντήσεως κορυφής στο Μπανγκόκ μία δήλωση σύμφωνα με την οποία η Ινδία θα είναι παρούσα στην προσεχή συνάντηση κορυφής;

Απάντηση (16 Ιουλίου 1996)

Στις απαντήσεις τους στην ερώτηση που υπέβαλε τον Ιούνιο του 1995 η κα Anita Pollack σχετικά με το ίδιο θέμα, τόσο το Συμβούλιο όσο και η Επιτροπή διευκρίνησαν ότι στα πλαίσια της προετοιμασίας της πρώτης συνάντησης Ασίας-Ευρώπης η οποία διεξήχθη στη Μπανγκόκ την 1η/2α Μαρτίου 1996, είχε συμφωνηθεί, σύμφωνα με την πρόταση του ASEAN, ότι η επιλογή των συμμετεχόντων στη συνάντηση αυτή εναπόκειτο σε καθένα από τα μέρη. Η απόφαση αυτή είχε ληφθεί δεδομένης της ανάγκης περιορισσσμού του αριθμού συμμετεχόντων στην πρώτη συνάντηση προκειμένου να παραμείνει λειτουργική.

Η προσεχής συνάντηση θα πραγματοποιηθεί το 1998 στο Ηνωμένο Βασίλειο. Ακόμη και αν δεν ληφθεί καμμία απόφαση στη Μπανγκόκ σχετικά με τη συμμετοχή στη μελλοντική αυτή συνάντηση, τα συμπεράσματα που εγκρίθηκαν από τους αρχηγούς κρατών και δυβερνήσεων Ασίας-Ευρώπης πρέπει να είναι ανοικτή και εξελικτηκή. Με την προοπτική αυτή, η Ευρωπαϊκή Ένωση θα αξιολογήσει, σε εύθετο χρόνο, το θέμα των χωρών που ενδέχεται να συμμετάσχουν στη μελλοντική αυτή συνάντηση.

Ειδικότερα, όσον αφορά την Ινδία, επισημαίνεται στον αξιότιμο βουλευτή ότι η Επιτροπή σκοπεύει να υποβάλει λίαν προσεχώς στο Συμβούλιο, ανακοίνωση για την ενίσχυση των σχέσεων μεταξύ Ινδίας και Ευρωπαϊκής Ένωσης.
ΓΡΑΠΤΗ ΕΡΩΤΗΣΗ E-1124/96 υποβολή: Cristiana Muscardini (NI) προς την Επιτροπή (13 Μαΐου 1996)

Θέμα: Δικαίωμα επιλογής υγειονομικών υπηρεσιών

Η απόρριψη αιτήσεως ενός πολίτη για παροχή υπηρεσιών από ένα ίδρυμα που δεν ανήκει στην κρατική διάρθρωση της Εθνικής Υπηρεσίας αποτελεί σοβαρή παραβίαση του δικαιώματος ελεύθερης επιλογής.

Ζητείται από την Επιτροπή να παρέμβει με την έκδοση οδηγίας η οποία θα προβλέπει τη δυνατότητα του πολίτη να επιλέγει το ίδρυμα από το οποίο ζητεί την παροχή υπηρεσιών υγείας, είτε πρόκειται για διάγνωση είτε για περίθαλψη είτε για θεραπεία.

Απάντηση του κ. Flynn εξ ονόματος της Επιτροπής (10 Ιουνίου 1996)

Η Επιτροπή δεν προτίθεται να προτείνει νομοθεσία σχετικά με τα ζητήματα που έθιξε ο κ. βουλευτής στην ερώτησή του, γιατί η οργάνωση των εθνικών συστημάτων υγείας είναι θέμα των κρατών μελών.